Rassie verras toe (wel) met Bongi en EltonMalcolm Marx se werk by die afbreekpunte sal gemis word. (Foto: GB Jordaan) Dit was toe nie net spoke wat opgejaag is nie. Die Springbokke pak die Wallabies Saterdag in Brisbane sonder hul enigste baljagter, Malcolm Marx. En Elton Jantjies het die jawoord bo Handré Pollard op losskakel gekry. Erasmus het altesame ses veranderinge ‒ en ŉ posisionele skuif ‒ aan die span aangebring wat twee weke gelede met 19-32 teen die Argentynse Poemas in Mendoza verloor het. Uit is die senterpaar van André Esterhuizen en Lukhanyo Am, Pollard, die loskopstut Beast Mtawarira, Marx (haker) en die vaskopflank Francois Louw. In hul plekke kom onderskeidelik Damian de Allende en Jesse Kriel (die vierde senterpaar in ses toetswedstryde, maar straks die meeste gevestigde kombinasie), Jantjies, Steven Kitshoff, Bongi Mbonambi en Pieter-Steph du Toit. Dan skuif die kaptein Siya Kolisi weer terug in die nommer ses-trui, waar hy sy stempel veel beter behoort af te druk. Dalk is ŉ mens onnodig sinies, maar hoe gaan jy die Wallabies se David Pocock en Michael Hooper verhinder om jou besit te vertraag, of om self besit om te keer, as jy jou beste (en enigste baljagter) Marx op die bank kies? Hoe gaan jy Pollard sy selfvertroue laat herstel as jy Jantjies bo hom inspan? Kom ons speel duiwelsadvokaat: Veronderstel Jantjies en Mbonambi speel skitterend en wen die toets teen die Wallabies, hoe kan jy hulle dan weglaat vir volgende Saterdag se toets teen die All Blacks in Wellington? Met die keuse van Kitshoff en Du Toit (en die senterpaar) is daar geen fout te vind nie, ook nie met die keuse van ’n stewige plaasvervangersbank (Marx, Mtawarira, Wilco Louw, RG Snyman, Louw, Embrose Papier, Pollard en Cheslin Kolbe) wat ŉ groot impak behoort te maak wanneer hulle opgestuur word nie. Maar, veronderstel nou die Bokke is reeds agter (onthou hulle het sedert 1992 nog net een uit 11 toetse in Brisbane gewen) en die momentum is teen hulle ‒ gaan die bank dan nog ŉ verskil kan maak of sal hulle dan net opvangrugby moet speel? Die Springbokspan (aantal toetse tussen hakies) ‒ Willie le Roux (46), 14 Makazole Mapimpi (3), 13 Jesse Kriel (32), 12 Damian de Allende (30), 11 Aphiwe Dyantyi (5), 10 Elton Jantjies (26), 9 Faf de Klerk (16), 8 Warren Whiteley (19), 7 Pieter-Steph du Toit (38), 6 Siya Kolisi (kapteins, 33), 5 Franco Mostert (22), 4 Eben Etzebeth (69), 3 Frans Malherbe (21), 2 Bongi Mbonambi (18), 1 Steven Kitshoff (29). Bank: 16 Malcolm Marx (16), 17 Beast Mtawarira (103), 18 Wilco Louw (8), 19 RG Snyman (4), 20 Francois Louw (59), 21 Embrose Papier (3), 22 Handré Pollard (31), 23 Cheslin Kolbe (0).